OpenLLM-France/wikimedia huggingface dataset:
# Zebra

Zebrak Afrikako ugaztunak dira, Equidae familiakoak. Euren larru txuri-beltzagatik ezagunak dira. Marra hauek ezberdinak dira espezieko kide bakoitzean. Animalia sozialak dira, talde handietan bizi daitezkenak edo haren txikietan. Zaldi eta astoak ez bezala, zebrak ez dira inoiz bezatuak izan.
Afrika ekialdean eta hegoaldean bizi dira, sabana eta lautada zabaletan. Espezie ugariena zebra arrunta da.

## Etimologia

Iberiako penintsulan bizi zen zaldi berezi baten izena enzebra edo zebro zen eta handik omen dator zebra izena. Euskal Herrian ere bizi izan zen, Zestoako Ekain leizeko margoek erakusten duten bezala. Dena dela zaldi horren inguruan misterio handia dago oraindik.
Greziarrek zebrak ikusi zituztenean hippotigris izena eman zioten, "zaldi tigrea" esan nahi du.

## Taxonomia

Hiru zebra espezie daude: Equus zebra, Equus quagga eta Equus grevyi. Bi azpigenerotan banatuak izan dira: Hippotigris eta Dolichohippus. Lehenengo biak zaldi baten itxurakoak dira eta azkena asto baten antzekoa. Hala ere ADNarekin eginiko analisien arabera talde monofiletikoa dira.
* Generoa: Equus
** Azpigeneroa: Hippotigris
*** Zebra arrunta (Equus quagga)
**** Equus quagga quagga (†)
**** Burchell zebra, Equus quagga burchellii
**** Equus quagga boehmi
**** Equus quagga borensis
**** Equus quagga chapmani
**** Equus quagga crawshayi
*** Mendi-zebra (Equus zebra)
**** Equus zebra zebra
**** Equus zebra hartmannae
** Azpigneroa: Dolichohippus
*** Grevy zebra (Equus grevyi)
** Historiaurreko zebrak (iraungita.)
*** Equus simplicidens

## Kanpo estekak

* Datuak: Q32789
* Multimedia: Zebras / Q32789
# Hipopotamo

Hipopotamoa (Hippopotamus amphibius) Hippopotamus generoa egun bi espezie dituen artiodactyla ordenako ugaztun handia da. Izena grezieratik dator, eta «ibai zaldia» esan nahi du (ιπποπόταμος, hippopotamos: hippos, «zaldia» eta potamos, «ibaia»). Hipopotamo nanoarekin batera (Choeropsis liberiensis), Hipopotamidoen espezie bakarrak dira.

## Ezaugarriak

Animalia erdi urtarra da, Saharaz azpiko Afrikako ibai eta aintziretan bizi dena, 40 lagun arteko taldeetan. Egunez uretan edo lohietan atseden hartzen dute, taldean, baina ilundutakoan, belarra jatera bakarka irteten dira. Uretan ugaltzen da, baita bertan erditu ere. Ugaztun handiak dira, hankak motzekoak eta gorputzak upel forma du. Buru handia eta ahoa zabala dute. Txerriek bezala, lau behatz dituzte, baina ibiltzeko laurak erabiltzen dituzte. Urdailak hiru ganbera dituen arren, ez dira benetako hausnarkariak.
Afrika erdialdeko eskualde zingiratsuetan bizi da talde oso handietan eta, berez, denbora gehiena uretan ematen du. Eguzkitan etzanda egoteko eta erditzerako bakarrik irteten dira uretatik. Arra 4 metro luze izaten da inoiz eta pisua 1.500dik 1.800 kg-ra bitartekoa da arretan eta 1.300dik 1.500 kg-ra bitartekoa emeetan.
Itxurari eta dituzten hanka motzei begiratuta, baldarrak eta astunak dirudite, baina eraso egiten bazaie, 40 km/h-ko abiadura har dezakete. Haien ezaugarri nagusietako bat ahoa eraso armatzat erabiltzea da, oso handia eta letagin zorrotzekin hornitua baitute. Taldekoia da. Hori dela eta, bat bakarrik ikustea oso arraroa da. Haien lorratzak oso handiak eta bidezidor modukoak dira.
Gaur egungo espeziak azal leunak ditu eta ez du gantz edo izerdi gurunik. Epidermisa nahiko argala denez, leku lehorretan asko deshidratatzen dira.

## Elikadura

Lehorreko belarrez eta loto lore izeneko ur-landareez elikatzen dira. Arrain eta txori espezie asko haren gorotzez elikatzen dira.

## Zaintza-lerroa

Sudur-zulo, begi eta belarri irtenak ditu eta ur-azalera ateratzen ditu murgilduta dagoenean; horrela, ezkutuan dela, bere ingurunea zain dezake, baita arnasa hartu ere.

## Historia ebolutiboa

Hipopotamoek antrakoteridoetatik datoz: haietatik Miozeno garaian bereizi ziren. Hipopotamoa agertu ondoren, antrakoteridoek gainbehera joan ziren eta, aldaketa klimatikoaren ondorioz, finean desagertu. Espezie ugari galdu ziren, eta egun bakarrik bi espezie daude: hipopotamo arrunta eta hipopotamo nanoa.
Duela 30.000 urte arte, Iberiar Penintsulan bizi izan zen, baita Malta eta Zipren ere.

## Kanpo loturak

* Datuak: Q34505
* Multimedia: Hippopotamus amphibius / Q34505
* Espezieak: Hippopotamus amphibius
# Koala

Koala (Phascolarctos cinereus) Australia hegoaldean bizi den martsupial belarjale eta zuhaiztarra da, Phascolarctidae familiakoa. Kanguruarekin batera, Australiako animalia ezagunenetakoa da.
Eukalipto-hostoz elikatzen da gehienbat. Bizitzaren denbora gehiena zuhaitzen goialdean pasatzen du, eta beste zuhaitz batera pasatzeko bakarrik jaisten da.

## Bizilekua

Australiako hego eta ekialdeko kostaldean bizi da, Adelaide ingurutik Cape York penintsulako hegoalderaino. Erdialderago ere taldeak badira, nahiko hezetasuna badago eta elikatzeko zuhaitzak hazten badira. Hegoaldeko Australian sarraskituak izan ziren XX. mende hasieran, baina harez geroztik birpopulatze kanpainak izan dira.
Ez dago koalarik Tasmanian eta Mendebaldeko Australian.

## Ezaugarriak

Buru handia, belarri iletsuak, sudur handia, ile grisa edo arre-grisaxka ditu eta lehenengo bi behatzak elkarren aurka jar ditzake. Ez du isatsik.
Arrek 12 kg inguruko pisua izaten dute; emeek, berriz, 8 kg batez bestekoan eta 76 cm inguru luze dira.
Hatzen banaketa desberdina da, gizakiarenarekin erkatuz gero: hatz lodi baten ordez, bi ditu eta eskuaren alde batean daude; beste hiru hatzak, aitzitik, haien aurkako aldean daude, eta atzapar luze eta zorrotzak dituzte. Moldaketa hori zuhaitzetara hobeki igotzeko eta eusteko bide da. Hanketako behatz luzeak ez du atzaparrik, ordea, eta bigarren eta hirugarren behatzak elkarrekin fusionaturik edo loturik daude, arkakusoak, zorriak-eta kentzeko.
Arrak emeak baino mugituagoak dira eta egun guztia jaten ematen dute. Emeek eguna lotan pasatzen dute eta gauean, janari bila irteten dira.
Hortzak eukalipto-hostoak jateko egokituta dauzkate eta aurrean bi letagin luze dituzte:
* Hortzeri-formula
* 3.1.1.4
* 1.0.1.4
Ikusteko zailtasun nabarmena dutenez, usaimena oso-oso garaturik dute.
Energia aurrezteko, egunean 20 ordu egiten dute lo, nagiek baino bi ordu gehiago.

## Ugalketa

Emeek urtean kume bakarra izaten dute, batez beste 5,5 g ingurukoa: jaio eta berehala joaten da amak aurreko aldean duen poltsa martsupialera, eta bertan, ugatzetatik ateratzen den esne antzeko likido batez sei hilabetean elikatzen da. Modu horretan, kumea hiltzea eragozten da, bitaminak behar baititu eta eukaliptoaren pozoiari aurre egiteko substantziak dauzkalako.

## Elikadura

Batez ere eukalipto-hostoak jaten dituzte; baina zuhaitz haren bostehun bat mota baldin badaude ere, koalek hogeita hamabost bat mota besterik ez dute jaten.
Jatorrizko hizkuntzan, koala hitzak "edaten ez duena" adierazten omen du. Izan ere, bertako biztanleek ez zituzten inoiz ikusten zuhaitzetatik jaisten edatera joateko, hostoetan topatzen duten ura nahikoa dutelako, nonbait.

## Erreferentziak

* Datuak: Q36101
* Multimedia: Phascolarctos cinereus / Q36101
* Espezieak: Phascolarctos cinereus
# Nubiar basa asto

Nubiar basa astoa, Equus africanus africanus da bere izen zientifikoa, Nubia aldeko, Egiptoaren hego aldeko, Eritrearen iparraldeko eta Sudango ipar mendebaldeko Afrikako basa astoaren azpiespezie bat da. Nilo ibaiko ekialdeko ertzetik Itsaso Gorriaren ertzera eta Atbara ibaiaren hegoalderaino.
Argazkiaren astoak etxekoak izan arren, beraien ezaugarriak, kolore ilaia, tamaina eta abar, somaliar basastoaren antzekoak dira.

## Kanpo estekak

* Basa astoei buruzko artikuloa
* Datuak: Q583920
* Multimedia: Equus africanus africanus / Q583920

## Erreferentziak

* ↑ http://www.iucnredlist.org/details/7949/0
# Kiang

Kiang, (Equus kiang), onagroaren antzeko basa asto espeziea da. Hala ere aipatu behar da bere taxonomiaren inguruan ez dagoela erabateko akordiorik, eta hainbat adituentzat Equus hemionus kiang izeneko onagroaren azpiespezie bat dela.
Goi-ordoki tibetarraren bertako espeziea izanik, basa astoen artean handiena da, soingurutzera 140 zentimetro altuera hartzen omen baitu. Himalaiako mendiko belardietan zein belardi alpetarretan bizi da.

## Taxonomia

Espeziearen banaketa mapa
Lehen esan bezala ez dago erabateko adostasuna Kiangen sailkapenaren inguruan, eta hainbat adituek onagroaren azpiespezietzat hartzen dute. Hala ere gehienentzat aparteko espeziea da, bere azpiespezie propioekin.
Kiang basa astoaren hiru azpiespezie ezagutzen dira; Equus kiang kiang, Equus kiang holdereri eta Equus kiang polyodon. Hiru mota hauek beraien kokapen geografikoaren arabera ere banatu daitezke mendebaldeko kiang, ekialdeko kiang eta hegoaldeko kiang hain zuzen.

## Espeziearen egoera

Kiang nahiko zabalpen eremu handia dauka eta oro har bere populazioak ez daude arriskuan. Badaude 60.000 eta 70.000 kiang inguru Tibet, Txina, Nepal, Bhutan, Pakistan eta Indiaren artean banaturik.

## Kanpo estekak

* (Ingelesez) Kiang buruzko artikuloa

## Erreferentziak

* ↑ (Ingelesez) Shah, N., St. Louis, A., Huibin, Z., Bleisch, W., van Gruissen, J. & Qureshi, Q. (2008). «Equus kiang». In: IUCN 2008. IUCN Red List of Threatened Species. Deskargatze data: 10 April 2009. Database entry includes a brief justification of why this species is of least concern.
* 1 2 https://archive.today/20120708160851/http://data.iucn.org/themes/ssc/sgs/equid/Kiang.html

## Argazki galeria

* Datuak: Q221380
* Multimedia: Equus kiang / Q221380
* Espezieak: Equus kiang
# Gazella bennettii

Gazella bennettii Gazella Antilopinae generoko animalia hausnarkaria da. Bere generoko beste animalia guztiak bezala azkar korritzeko gaitasuna du eta liraina da. India, Pakistan eta Iranen bizi da.
* Datuak: Q430619
* Multimedia: Gazella bennettii / Q430619
* Espezieak: Gazella bennettii
# Somaliako basa asto

Somaliako basa astoa, equus africanus somaliensis da bere izen zientifikoa, Somaliako, Eritreako eta Etiopiako basa astoaren mota bat da, Afrikako basa astoaren lau azpiespezietako bat. Abere hauen ezaugarri nagusienetarikoa zera da, hanketan dauzkaten zebra-marrak. Nabarmenenak baso astoen artean.
Desagertzeko arriskuan dago, ezpaitaude 700-1000 abelburu baino gehiago egoera basatian.

## Erreferentziak

* ↑ http://www.stlzoo.org/about/contact/pressroom/%5B%5D

## Kanpo estekak

* Datuak: Q603135
* Multimedia: Equus africanus somaliensis / Q603135
* Espezieak: Equus asinus somaliensis
# Mary Poppins

Mary Poppins 1964ko fantasiazko musikal film bat da, Robert Stevensonek zuzendua eta Walt Disneyek ekoitzia.
Istorioa izen bereko Pamela Travers idazlearen liburuetatik dator. Kantak Sherman anaiek ondu zituzten. Walt Disney konpainiaren film ospetsuenetariko bat da.
Mary Poppins Returns (2018) izeneko jarraipena izan zuen.

## Sinopsia

Oharra: Atal honek istorio osoa edo amaiera argitzen du.
1910. urtea. Londresen Banks etxetik azken haurtzaina joan denean, Banks jaunak bere kontura hartu du haurtzain berria kontratatzea. Hurrengo egunean, zerutik, haizeak ekarrita, Mary Poppins (Julie Andrews) agertu da Gereziondo Kalearen 17an. Hasiera-hasieratik Bankstarren seme-alaba Jane eta Michael Mary Poppins desberdina dela konturatu dira.
Bere zorrotik denetatik ateratzen du, bere aterkiko loro itxurako eskulekuak hitz egiten du, gela konpontzen du bakarrik kristikin eginez edo marrazki batean sartu dira, zaldi-maldikoko zaldien gainean azeria ehizatzeko. Baina umeak pozik egon arren, Banks jaunak bere seme-alaben hezkuntzan parte hartu nahi du eta berak lan egiten duen banketxera eraman. Nahaste-borraste bat antolatu eta gero, umeek ihes egin dute eta teilatuetan bukatu dute Mary Poppins eta Bert kedar garbitzailearekin.
Itzulitakoan, Banks jauna lanetik bota dute, baina Mary Poppinsi esker, familia garrantzitsuena dela konturatu da.
Mary Poppinsek familiaren arazoak konponduta daudela ikusita, bere zorroa egin du, eta berak dioen bezala, beste ume batzuek ere nire laguntza behar dute: aterkia ireki eta etorri zen bezala joan da.

## Aktoreak

* Julie Andrews, Mary Poppins
* Dick Van Dyke, Bert
* David Tomlinson, Banks Jauna
* Jane Darwell, usoei jaten ematen dien andrea

## Kanpo estekak

* Mary Poppins filmaren iragarkia ikusgai. Youtube.com (Ingelesez)
* Mary Poppins
* Datuak: Q209170
* Multimedia: Mary Poppins (film) / Q209170
# Mary Poppins Returns

Mary Poppins Returns 2018ko Rob Marshall estatubatuar zinema zuzendariak zuzendutako fantasiazko musikal film bat da.,Pamela Travers idazlearen liburu sailean oinarritutako 1964ko Mary Poppins film ospetsuaren jarraipena. Emily Blunt, Lin-Manuel Miranda, Ben Whishaw, Emily Mortimer eta Meryl Streep aktoreek antzeztu zuten.

## Argumentua

Oharra: Atal honek istorio osoa edo amaiera argitzen du.
1930eko hamarkadan, Londresen. Jane eta Michael Banks helduak dira jadanik, eta Michael alarguna Gereziondo kaleko etxean bizi da oraindik ere, Annabel, John eta George seme-alabekin, eta Ellen etxezainarekin. Mary Poppins Bankstarrengana itzuli da, Jack farolaria eta Topsy lehengusina bitxiarekin batera.

## Aktoreak

* Emily Blunt: Mary Poppins
* Lin-Manuel Miranda: Jack, farolaria eta lehen filmeko Bert-en aprendiz ohia
* Ben Whishaw: Michael Banks, Jane-en neba
* Emily Mortimer: Jane Banks, Michaelen arreba
* Pixie Davies: Annabel Banks, Michaelen alaba
* Joel Dawson: Georgie Banks, Michaelen seme txikiena
* Nathanael Saleh: John Banks, Michaelen seme handiena
* Julie Walters: Ellen, Michaelen etxezaina
* Colin Firth: William Weatherall Wilkins, Fidelity Fiduciary banketxeko egungo presidentea
* Meryl Streep: Topsy, Maryren lehengusina bitxia
* Angela Lansbury: puxiken anderea
* David Warner: Boom almirantea
* Jeremy Swift: Gooding
* Tarik Frimpong: Angus
* Dick Van Dyke: Mr. Dawes Jr.
* Kobna Holdbrook-Smith: Frye/Weasel

## Erreferentziak

* ↑ «SEE A DELIGHTFUL NEW IMAGE FROM THE UPCOMING MARY POPPINS RETURNS» Oh My Disney.

## Kanpo estekak

* IMDBko fitxa irakurgai (Ingelesez)
* Datuak: Q24272881
* Multimedia: Mary Poppins Returns / Q24272881
# Sicario (2015eko filma)

Sicario (euskaraz, Sikario) 2015eko Denis Villeneuve kanadar zinema zuzendariak zuzendutako thriller film bat da. Emily Blunt, Benicio del Toro eta Josh Brolin aktoreek antzeztu zuten.
Sicario: Day of the Soldado (2018) jarraipena izan du.

## Argumentua

Oharra: Atal honek istorio osoa edo amaiera argitzen du.
AEBen eta Mexikoren arteko mugan legerik gabeko eremua hedatzen da. Mat Graver (Josh Brolin) SWAT estatubatuar eliteko eraso indar talde bereziko ofizialak Kate Macer (Emily Blunt) FBIko agente gazte eta idealista erreklutatu berri du, indartzen ari diren droga kartelen aurka lagun diezaien. Iragan nahiko iluneko Alejandro Gillick (Benicio Del Toro) aholkulari misteriotsuak lagundurik, taldea bidaia klandestino batean barneratu, eta jazotakoak Kateri bizirauteko ordu arte sinisten zuen guztiaz zalantzan jartzera behartu du.

## Aktoreak

* Emily Blunt: Kate Macer
* Benicio del Toro: Alejandro Gillick
* Josh Brolin: Matt Graver
* Victor Garber: Dave Jennings
* Jon Bernthal: Ted
* Daniel Kaluuya: Reggie Wayne
* Jeffrey Donovan: Steve Forsing
* Raoul Trujillo: Rafael
* Julio Cesar Cedillo: Fausto Alarcón
* Hank Rogerson: Phil Coopers
* Bernardo Saracino: Manuel Díaz
* Maximiliano Hernández: Silvio

## Kritikak eta sariak

Oso kritika onak jaso zituen Sicario-k, bereziki goraipatu zizkioten lortutako errealismoa eta erritmo bizia. Genero pelikula izan arren, Villeneuvek Cannesko Sail Ofizialean muturra sartzea lortu zuen, eta bertan izandako harrera onak ahalbidetu zion filmari oihartzun handiagoa lortzea. Ekonomikoki ere negozio ona izan zen: 30 milioi estatubatuar dolarreko (25,8 milioi euro) aurrekontua izan zuen, eta 85 milioi inguru (73 milioi euro) eskuratu zituen.
Oscar Sarietarako hiru izendapen jaso zituen: Argazkigintza onenaren Oscar Saria, Jatorrizko soinu banda onenaren Oscar Saria eta Soinu edizio onenaren Oscar Saria. Ez zuen batere lortu, baina filma bere horretan ez uztea erabaki zuten ekoizleek. Horiek horrela, Sicario-ren jarraipena prestatzera ekin zioten berehala. 2016an Sicario: Day of the Soldado izeneko jarraipena filmatzen hasi ziren eta 2018an estreinatu zuten.

## Erreferentziak

* 1 2 «Droga kontrolatzeko betiko gerra» Berria 2018-06-23 CC BY-SA 4.0 lizentziapean.

## Kanpo estekak

* Sicario filmaren iragarkia ikusgai. Youtube.com (Ingelesez)
* Webgune ofiziala (Ingelesez)
* IMDBko fitxa irakurgai (Ingelesez)
* Datuak: Q17337292
* Multimedia: Sicario / Q17337292
# Maria Callas

Egeo María Callas, jaiotzetiko izen-deiturez Cecilia Sophia Anna Maria Kalogeropoulou (New York, 1923ko abenduaren 2a – Paris, 1977ko irailaren 16a) XX. mendeko opera-kantari ospetsuenetarikoa izan zen. Gurasoak greziarrak ziren, 1923an Estatu Batuetara joanak. 1929an aitak botika bat ireki zuen eta estatubatuar batzuei haren deitura esatea zaila egiten zitzaienez, Callas aukeratu zuen. 1929ko Depresio Handiaren ondorioz, arazoak hasi eta gurasoak dibortziatu egin ziren. Orduan, ama eta ahizpa elkarrekin itzuli ziren Greziara. Amarekin harremanak oso zailak ziren: urte batzuen buruan Maria Callasek esan zuen amak bere arrakastaz aprobetxatu nahi izan zuela. 1945eko irailean, Bigarren Mundu Gerra bukatuta, Estatu Batuetara itzuli zen, aitaren ondora. Maria Callasen heriotzaren arrazoia ez dago argi, bere buruaz beste egin omen zuen.

## Maite bizitza

1949an, Mariak 26 urte zituela, Meneghinekin ezkondu zen. Hamar urte pasatu ondoren, Mariak Venezian zehar eginiko itsas bidean Aristoteles Onassis ezagutu zuen. Hori zela eta, Meneghini dibortzioa eskatu zion. Hala ere, Onassisekin ez zen zoriontsua izan, eta egoera hark ondorio txarrak erakarri zizkion lanean. Azkenean harremana eten zuten, eta Onassis Jackie Kennedyrekin ezkondu, laster konturatu zen arren Mariarekin maiteminduta segitzen zuela. Nahiz eta berarekin itzuli nahi izan, Mariak gaitzetsi zuen eta une hartatik aurrera inoiz ez zuten elkar ikusi.

## Ibilbide profesionala

Musika ikasketak bukatu eta gero, 1947an, opera abesten hasi zen. Oso lan gutxi zuenez, senarrak ikasketak ordaindu zizkion. Hari esker, 1949an Callas “Italiako ahotsa” bilakatu zen. Lan egiten segitu zuen hainbat lekutan: Parisen, Chicagon, Milanen, eta oso abeslari famatuekin lan egin zuen, adibidez Giuseppe Di Stefanorekin eta Alfredo Krausekin. Abesteko modua zela, interpretazioa zela, nortasuna zela, Callasek ospe izugarria lortu zuen. Aipagarria da 1953tik 1954ra bitartean 36 kilo argaldu zela Medearen pertsonaiaren antza izateko.
1960an, Onassisekin maitasun harremanetan hasi zenean, lana albo batera utzi zuen. Nahiz eta denbora gutxi ibili kantatu gabe, egin zituen gehiegikeriek ahotsa kaltetu zioten, eta Callasek ez zuen inoiz berreskuratu. Harrezkero, haren ibilbide profesionalaren gainbehera etorri zen. Beste jarduera batzuetan aritu zen, zuzendari eszeniko, irakasle... 1969an, Pier Paolo Pasoliniren Medea filmeko aktore nagusietako bat izan zen, rol nagusian. 1974an Callasek azken emanaldia egin eta erretiroa hartu zuen.

## Ikus, gainera

* Musika klasikoa

## Kanpo estekak

* (Italieraz)(Ingelesez)Maria Callasi buruzko webgune ofiziala
* Datuak: Q128297
* Multimedia: Maria Callas / Q128297
# Federico García Lorca Granada-Jaén aireportua

Federico García Lorca Granada-Jaén aireportua (IATA: GRX, NAZE: LEGR) Aenak kudeatzen duen Granada eta Jaéngo nazioarteko aireportua da, Granadatik 17 kilometrora eta Jaéndik 106 kilometrora kokatuta. Chauchina eta Santa Fe udalerrietako lurretan dago, Granadako probintzian.
Andaluziako bosgarren aireporturik garrantzitsuena da, bidaiari zein karga kopuruari dagokionez. 2017an 901.961 bidaiari garraiatu zituen, aurreko urtearekin alderatuta %20,1 gehiago, Aenaren sareko aireportuen artean 27.a izanik.

## Azpiegiturak

* 2.900 metroko lur-hartze pista.
* Bidaiari terminala.
* Aparkaleku bat ondorengoentzako:
** autoentzako 450 leku
** alokairuko autoentzako 99 leku
** autobusentzako 4 leku

## Kanpo estekak

* Aireportuaren webgunea AENAren atarian
# Diana Urrea

Diana Carolina Urrea Herrera, Diana Urrea bezala ezaguna, (Armenia, Kolonbia, 1987ko abuzturen 5a) militante feminista eta internazionalista eta politikari bizkaitarra da.

## Ibilbidea

Kolonbian jaio bazen ere, umea zela familiarekin Bizkaira joan zen bizi izatera. Deustuko Unibertsitatean Turismoa ikasi zuen, eta EHUn Emakume eta gizonen berdintasun masterra.
Alternatiba alderdi politikoko kidea da. Eusko Legebiltzarreko kidea izan da EH Bildu koaliziotik, X. legealdian zehar eta XI.ean Jone Gorizelaia ordezkatuz. Emakunderen kontseilu errektoreko kidea da.
ETBko hainbat telebista saiotan tertuliakide eta iritzi emaile bezala aritzen da.

## Erreferentziak

* ↑ (Gaztelaniaz) Nuestra compañera Diana Urrea vuelve al Parlamento Vasco – Alternatiba. (Noiz kontsultatua: 2020-04-23).
* ↑ «Parlamento Vasco - Parlamentarios y Órganos - Fichas personales» www.legebiltzarra.eus (Noiz kontsultatua: 2020-04-23).
* Datuak: Q91672119
* Multimedia: Diana Urrea / Q91672119
# The Departed

The Departed 2006 urtean Martin Scorsesek zuzendutako filma da. Leonardo DiCaprio, Matt Damon, Jack Nicholson, Mark Wahlberg, Martin Sheen, Ray Winstone, Vera Farmiga eta Alec Baldwin aktoreek antzeztu zuten.
Infernal Affairs (2002) hongkongdar filmaren berregokitzapena da.

## Argumentua

* Oharra: Atal honek istorio osoa edo amaiera argitzen du.
Boston, Francis Frank Costello (Jack Nicholson) bertoko irlandar mafiaren buruzagiak Colin Sullivan (Matt Damon) informatzailea Massachusettseko Polizian sartu du. Aldi berean, Poliziak William Costigan, Jr. (Leonardo DiCaprio) Costelloren taldean infiltratu du. Behin alde biak egoeraz jabetuta, infiltratuak topatu behar dituzte.

## Pertsonaiak

* Leonardo DiCaprio: William Matthew Billy Costigan agentea
* Matt Damon: Colin Sean Sullivan sarjentua
* Jack Nicholson: Francis Frank Costello
* Mark Wahlberg: Bryce Dignam sarjentua
* Martin Sheen: Oliver Charles Queenan kapitaina
* Vera Farmiga: Dr. Madolyn Madden
* Ray Winstone: Mr. French
* Alec Baldwin: George Ellerby kapitaina
* Anthony Anderson: Brown agentea
* James Badge Dale: Barrigan agentea
* David O'Hara: Fitzy Fitzgibbons
* Mark Rolston: Timothy Delahunt
* John Cenatiempo: Mark Brambilla
* Armen Garo: Eugene Fratti
* Kevin Corrigan: Sean
* Robert Wahlberg: Frank Lazio, FBIko agentea

## Kanpo estekak

* imdb.com
* Datuak: Q172975
# Infernal Affairs

Infernal Affairs (euskaraz, Infernuko aferak), 2002ko Andrew Lau eta Alan Mak hongkondarrek zuzendutako ekintza thriller film bat da. Andy Lau, Tony Leung, Anthony Wong, Eric Tsang, Sammi Cheng eta Kelly Chen aktoreek antzeztu zuten.
Infernal Affairs II (2003) eta Infernal Affairs III (2003) jarraipena izan zituen, baita The Departed (2006, Martin Scorsese) estatubatuar berregokitzapena ere.

## Argumentua

Oharra: Atal honek istorio osoa edo amaiera argitzen du.
Hong Kong, Lau Kin Ming (Andy Lau) Polizian dagoen triadako infiltratu bat da, erakunde kriminal sekretu hartako buruzagiak hemezortzi urterekin polizia bilakatzea agindu baitzion. Bestalde, Chan Wing Yan (Tony Leung) hamar urte lehenagotik triadan infiltratu den polizia da. Bi gizasemeak berezkoak ez dituzten bi mundu horietan gero eta harrapatuagoak sentitzen hasi dira.

## Aktoreak

* Andy Lau: Lau Kin Ming inspektorea
* Tony Leung: Chan Wing Yan
* Anthony Wong: Wong Chi Shing superintendentea
* Eric Tsang Hon Sam
* Chapman To: Tsui Wai Keung
* Sammi Cheng: Mary
* Kelly Chen: Lee Sum-yee doktorea
* Edison Chen: Lau Kin Ming gaztea
* Shawn Yue: Chan Wing Yan gaztea
* Elva Hsiao: May

## Kanpo estekak

* IMDBko fitxa irakurgai (Ingelesez)
* Datuak: Q714057
# Hong Kongeko bandera

Hong Kongeko bandera :
| Erabilera | |
| Proportzioa | 1:2 |
| Erabakia | 1990 |
| Koloreak | |
Hong Kongeko bandera eta ofizialki Hong Kong Txinako Herri Errepublikako Administrazio Bereziko Lurraldearen eskualde bandera 1990eko apirilaren 4ean erabakitakoa da. Banderan lore zuri bat ageri da fondo gorriaren gainean. Kolore gorriak aberria adierazten du, hau da, Txina, eta lore zuriak, Hong Kong.

## Kanpo estekak

* Hong Kongeko bandera eta armarriak
* Datuak: Q186456
* Multimedia: Regional flag of Hong Kong / Q186456